AWC อวดกำไรไตรมาส 3/62 โตทะลักกว่า 6 เท่าตัว สู่ระดับ 205 ลบ. หลังรายได้พุ่ง-ค่าใช้จ่ายลด
AWC อวดกำไรไตรมาส 3/62 โตทะลักกว่า 6 เท่าตัว สู่ระดับ 205 ลบ. จากปีก่อนกำไร 29 ลบ. หลังรายได้พุ่ง-ค่าใช้จ่ายลด ขณะที่งวด 9 เดือน กำไรเพิ่มขึ้น 192% มาที่ 572 ลบ. จากปีก่อนกำไร 196 ลบ.
13 พ.ย. 2562

บริษัท แอสเสท เวิรด์ คอร์ป จำกัด (มหาชน) หรือ AWC รายงานผลการดำเนินงานไตรมาส 3/62 สิ้นสุดวันที่ 30 ก.ย.62 ดังนี้

โดยผลการดำเนินงานในไตรมาสดังกล่าว มีกำไรเพิ่มขึ้น เนื่องจากรายได้รวมเพิ่มขึ้นมาที่ 2,785.91 ล้านบาท จากงวดเดียวกันเมื่อปีก่อนที่ 2,748.47 ล้านบาท ขณะที่ค่าใช้จ่ายลดลงมาที่ 2,567.32 ล้านบาท จากงวดเดียวกันเมื่อปีก่อนอยู่ที่ 2,776.98 ล้านบาท
ขณะเดียวกัน กำไรสุทธิ 9 เดือนแรกของบริษัทปรับตัวสูงขึ้นจากปีก่อนที่ 89% โดยธุรกิจโรงแรมและการบริการ (Hospitality) โรงแรมส่วนใหญ่มีผลประกอบการที่ดี แม้ว่าบางส่วนจะได้รับผลกระทบจากฤดูกาลท่องเที่ยวในประเทศไทย และการแข่งขันด้านราคาในเมืองท่องเที่ยวต่างๆ แต่ด้วยศักยภาพของสินทรัพย์หลายโครงการที่พัฒนาเสร็จและเพิ่งเปิดดำเนินงานในระยะเริ่มต้น (Ramp-up) เสริมการเติบโตของผลการดำเนินงานอย่างก้าวกระโดด
โดยเฉพาะอย่างยิ่งโรงแรมแบงค็อก แมริออท มาคีส์ ควีนส์ ปาร์ค ซึ่งเป็นทรัพย์สินที่มีขนาดใหญ่ที่สุดของบริษัท มีกำไรจากการดำเนินงาน 9 เดือนเพิ่มขึ้น 112.8 ล้านบาท เติบโตจากช่วงเวลาเดียวกันของปีก่อนถึง 27.4% รวมถึงรายได้เฉลี่ยต่อห้องพักทั้งหมด (RevPAR) เติบโตขึ้นจากปีก่อนถึง 17.5% จึงช่วยเสริมผลประกอบการโดยรวมของบริษัทฯ
ส่วนธุรกิจอสังหาริมทรัพย์เพื่อการพาณิชย์ (Retail &amp; Commercial) มีรายได้เพิ่มขึ้นจากโครงการที่เปิดใหม่ ได้แก่ เกทเวย์ แอท บางซื่อ และลาซาลอเวนิว โดยมีรายได้รวม 9 เดือนจากทั้ง 2 โครงการกว่า 190.2 ล้านบาท และอาคารสำนักงานเอ็มไพร์ ทาวเวอร์ยังมีการเติบโตของกำไรจากการดำเนินการ 9เ ดือนเพิ่มขึ้นถึง 61.7 ล้านบาท